สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 3 เมษายน 2558
3 เม.ย. 2558

ผู้สื่อข่าวรายงานว่า ดัชนีนิกเกอิตลาดหุ้นโตเกียวปิดพุ่งขึ้นในวันนี้ อย่างไรก็ตาม ตลาดมีวอลุ่มการซื้อขายที่บางเบา เนื่องจากนักลงทุนระมัดระวังการซื้อขายก่อนที่กระทรวงแรงงานของสหรัฐจะเปิดเผยตัวเลขจ้างงานนอกภาคการเกษตรเดือนมี.ค.ในวันนี้
โดยสำนักข่าวเกียวโดรายงานว่า ดัชนีนิกเกอิพุ่งขึ้น 122.29 จุด หรือ 0.63% ปิดที่ 19,435.08 จุด
ส่วนดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ดีดตัวขึ้น เนื่องจากดัชนี PMI ภาคบริการที่สดใส สำนักข่าวซินหัวรายงานว่า ดัชนีเซี่ยงไฮ้คอมโพสิตดีดตัวขึ้น 38.15 จุด หรือ 1.00% ปิดที่ 3,863.93 จุด
ขณะที่ ดัชนีคอมโพสิตตลาดหุ้นเกาหลีใต้ปิดพุ่งขึ้น 0.81% เนื่องจากนักลงทุนสถาบันและนักลงทุนต่างชาติเข้าช้อนซื้อหุ้น ก่อนที่ฤดูการรายงานผลประกอบการประจำไตรมาสแรกจะเริ่มต้นขึ้นในสัปดาห์หน้า
โดยดัชนีคอมโพสิตตลาดหุ้นเกาหลีใต้ (KOSPI) เพิ่มขึ้น 16.35 จุด ปิดที่ 2,045.42 จุด โดยมีปริมาณการซื้อขายปานกลาง 489.6 ล้านหุ้น มูลค่า 4.4 ล้านล้านวอน (4 พันล้านดอลลาร์) โดยมีหุ้นบวกมากกว่าหุ้นลบในสัดส่วน 554 ต่อ 253
ขณะที่ตลาดหุ้นออสเตรเลีย และตลาดหุ้นฮ่องกง ปิดทำการวันนี้ เนื่องในวัน Good Friday